DA Den Europæiske Unions Tidende CE 84/819

(2004/C 84 E/0914)

SKRIFTLIG FORESPØRGSEL E-0611/04

af Mario Borghezio (NI) til Kommissionen

(1. marts 2004)

Om: Terrorisme — udarbejdelse af et EU-direktiv, som indebærer tilstedeværelse af sikkerhedsvagter på fly

— Udviklingen af den internationale terrorisme har bevirket, at det er blevet nødvendigt at indføre særlige sikkerhedsvagter om bord på fly til at forebygge eller afværge, at terrorister angriber og kaprer fly.

— Det er tilrådeligt at disse sikkerhedsvagter — de såkaldte air marshals — skal uddannes, så de kan arbejde ubevæbnet.

— Sikkerhedsvagterne kan også virke på landjorden i samarbejde med politiet.

— USA opfordrer til, at de europæiske luftfartsselskaber indfører disse sikkerhedsvagter på de oversøiske ruter.

— I Milano er det første uddannelsesforløb for disse vagter blevet indledt, og det er planlagt, at der, som en del af kurset, fra 1. marts 2004 skal foretages praktisk træning i en lufthavn i nærheden af byen.

Har Kommissionen til hensigt at udarbejde et EU-direktiv, som kan regulere dette område og især indføre sikkerhedsvagter på de oversøiske ruter?

Svar afgivet på Kommissionens vegne af Antonio Vitorino

(6. april 2004)

I slutningen af december 2003 og senest i februar 2004 anmodede de amerikanske myndigheder, der råder over oplysninger om eventuelle terrortrusler, en række europæiske luftfartsselskaber om at træffe øgede sikkerhedsforanstaltninger for en række fly, der bedømmes som særlig følsomme. Nogle lande har accepteret at medtage politibetjente om bord på disse fly. Andre har foretrukket at annullere dem fuldstændigt.

I øjeblikket er det kun to medlemsstater i Den Europæiske Union, der i en årrække har haft en ordning med sikkerhedsvagter om bord på fly, de såkaldte Sky Marshals. Det drejer sig om Tyskland og Østrig. Foranlediget af den seneste tids begivenheder har andre medlemsstater, herunder nogle af de nye medlemsstater, overvejet eller har allerede besluttet at medtage politibetjente om bord på følsomme fly. En tredje gruppe medlemsstater er imod denne form for foranstaltning under henvisning til risikoen ved at have våben om bord i fly og/eller de mere effektive kontrolforanstaltninger på jorden inden boarding.

Kommissionen har undersøgt medlemsstaternes forskellige holdninger til dette spørgsmål. Den ønsker dog, at sikkerhedsvagter om bord på fly skal indgå i en samlet pakke over øgede sikkerhedsforanstaltninger, der kan iværksættes i tilfælde af terrortrusler mod visse fly. Den går ligeledes ind for fælles drøftelser herom med deltagelse af nationale myndigheder med ansvar for den nationale sikkerhed og repræsentanter for den civile luftfart. På Rådets møde om retlige og indre anliggender den 19. februar 2004 foreslog Kommissions medlem med ansvar for retlige og interne anliggender i denne forbindelse, at der i Rådets regi foretages en samlet undersøgelse af flysikkerheden med henblik på at nå frem til en fælles holdning.

En del af dette arbejde er allerede indledt med Østrigs afholdelse af et seminar om sikkerhedsvagter om bord på fly den 1. og 2. marts 2004.

Med udgangspunkt i det arbejde, Kommissionen har gennemført sammen med lederne af medlemsstaternes civile luftfart, har Rådets formandskab på vegne af Fællesskabet og dets medlemsstater skrevet til den internationale organisation for civil luftfart (International Civil Aviation Organisation) og opfordret denne til at tage dette spørgsmål op og bistå sine medlemmer med rådgivning.